มาตรการควบคุมและป้องกันทุเรียนอ่อนภาคตะวันออก ปี 2565 ทุกภาคส่วนยอมรับ “เป็นแนวทางที่ดีในการป้องปรามทุเรียนอ่อน”
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตรร่วมกับหน่วยงานภาคีทั้งภาครัฐและเอกชน ประกาศใช้มาตรการควบคุมและป้องกันทุเรียนอ่อนภาคตะวันออกปี 2565 ตลอดช่วงฤดูการผลิต โดยกำหนดวันเริ่มเก็บเกี่ยวทุเรียนภาคตะวันออก ปี 2565 เพื่อสร้างการรับรู้และสร้างความเชื่อมั่นในคุณภาพให้กับผู้บริโภคทั้งในประเทศและต่างประเทศให้รู้จักการเลือกซื้อทุเรียนในช่วงเวลาที่เหมาะสม ตลอดจนเป็นต้นแบบการดำเนินงานให้แก่ภูมิภาคอื่นที่มีพื้นที่ปลูกทุเรียนเพื่อเป็นการค้าในลักษณะเดียวกันด้วยมูลค่าการส่งออกทุเรียนผลสดที่สามารถสร้างรายได้มหาศาลเข้าสู่ประเทศ เป็นจำนวนกว่าหนึ่งแสนล้านบาทในปี 2564 และยังคงมีแนวโน้มเพิ่มขึ้น ในขณะที่หลายๆ ประเทศโดยรอบก็มีการเร่งรัดพัฒนาเทคโนโลยีการผลิตและคุณภาพสินค้าทุเรียนขึ้นมาแข่งขันเพื่อแย่งชิงส่วนแบ่งทางการตลาด ในขณะที่ทุเรียนไทยกลับประสบปัญหาการตัดทุเรียนอ่อนด้อยคุณภาพออกจำหน่ายในช่วงต้นฤดูการผลิตที่ผลผลิตยังออกน้อยและมีมูลค่าสูงในตลาด ทำให้ผู้บริโภคไม่มั่นใจในคุณภาพของทุเรียนไทย ดังนั้น หากไม่มีมาตรการใดๆ ขึ้นมาแก้ไขปัญหาเหล่านี้ ในอนาคตจะก่อให้เกิดควาเสียหายต่อทุกธุรกิจในห่วงโซ่อุปทานทุเรียนไทยอย่างหลีกเลี่ยงไม่ได้ ในปีนี้กรมส่งเสริมการเกษตร จึงได้ดำเนินโครงการศึกษาและประเมินผลการดำเนินงานตามมาตรการควบคุมและป้องกันทุเรียนอ่อนภาคตะวันออก ประจำปีการผลิต 2565 เพื่อประเมินผลภาพรวมของมาตรการดังกล่าวในพื้นที่ภาคตะวันออก จึงกำหนดพื้นที่ศึกษาในจังหวัดจันทบุรีเนื่องจากมีพื้นที่ปลูกและผลผลิตทุเรียนสูงที่สุดในเขตภาคตะวันออก รวมถึงเป็นศูนย์กลางการค้าทุเรียนของภาคตะวันออกด้วยเช่นกันจากการศึกษาพบว่า ผู้มีส่วนได้ส่วนเสียตลอดห่วงโซ่อุปทานทุเรียนทั้ง 5 กลุ่ม ได้แก่ เกษตรกร/มือตัดทุเรียน โรงคัดบรรจุ ผู้ประกอบการค้าปลีก ผู้บริโภค และเจ้าหน้าที่ชุดตรวจเฉพาะกิจ มีความเห็นตรงกันว่าเป็นมาตรการที่เหมาะสมเป็นอย่างยิ่ง โดยเฉพาะการกำหนดวันเก็บเกี่ยวทุเรียนในระดับภาค เพราะทำให้ทราบระยะเวลาที่เหมาะสม เป็นการสื่อสารทำความเข้าใจกับผู้เกี่ยวข้องทุกฝ่ายว่าการเก็บเกี่ยวทุเรียนในช่วงเวลาที่กำหนดจะทำให้ได้ทุเรียนที่แก่ และสามารถตรวจพิสูจน์ตามหลักเกณฑ์ทางวิชาการได้ นอกจากกระบวนการส่งเสริมและให้ความรู้แก่เกษตรกรและผู้รับจ้างตัดทุเรียนให้มีความรู้ความชำนาญในการผลิตทุเรียนคุณภาพแล้ว ทุกภาคส่วนต้องเห็นความสำคัญและร่วมกันแก้ไขปัญหาที่เกิดขึ้น การดำเนินงานจึงจะประสบผลสำเร็จ นอกจากนี้แล้ว กรมส่งเสริมการเกษตร ยังให้ความสำคัญในการผลักดันสินค้าไม้ผลหลายชนิดไม่เพียงแต่ทุเรียน ให้เข้าสู่การรับรองมาตรฐานสินค้า GI ซึ่งจะเป็นการสร้างแบรนด์ของท้องถิ่นและเพิ่มมูลค่าให้แก่สินค้า ปรับเปลี่ยนจากการแข่งขันกับสินค้าทั่วไปในท้องตลาด สู่ตลาดสินค้าอัตลักษณ์ที่มีฐานลูกค้าโดยเฉพาะได้อีกด้วย